CELEX: 32019H0412(01)
Language: mt
Date: 2019-04-09 00:00:00
Title: Rakkomandazzjoni tal-Kunsill tad-9 ta’ April 2019 dwar il-politika ekonomika taż-żona tal-euro

12.4.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 136/1
            
         
      RAKKOMANDAZZJONI TAL-KUNSILL
      tad-9 ta’ April 2019
      dwar il-politika ekonomika taż-żona tal-euro
      (2019/C 136/01)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 136, flimkien mal-Artikolu 121(2) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
      Wara li kkunsidra r-rakkomandazzjoni mill-Kummissjoni Ewropea,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat Ekonomiku u Finanzjarju,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Fiż-żona tal-euro ser tibda s-sitt sena ta’ tkabbir ekonomiku mingħajr interruzzjoni, u l-marġni tal-potenzjal tal-produzzjoni negattiv qed jingħalaq; madankollu, ir-riskji għall-prospettiva qed jiżdiedu u t-tkabbir huwa mistenni li jkun moderat. It-tkabbir potenzjali għadu baxx meta mqabbel mal-livelli tal-aħħar deċennji, u minħabba differenza sinifikanti fir-reżiljenza ekonomika għad hemm diverġenzi nazzjonali bejn l-Istati Membri. Iż-żieda fil-pagi reali għadha moderata u waqgħet lura meta mqabbla mal-iżviluppi fil-produttività. Iż-żieda fil-pagi nominali u l-inflazzjoni sottostanti qed jitjiebu bis-saħħa ta’ tkabbir kontinwu fl-impjiegi, madankollu f’xi Stati Membri għad hemm oqsma ta’ sottoutilizzazzjoni fis-suq tax-xogħol jew qgħad għoli, filwaqt li fi Stati Membri oħra l-provvista ta’ ħaddiema hija skarsa. Fl-aħħar ħames snin iż-żona tal-euro rreġistrat surplus kbir fil-kont kurrenti, minħabba d-dinamika tal-esportazzjonijiet taż-żona tal-euro u mal-pożizzjoni kompetittiva mtejba taż-żona tal-euro, filwaqt li fil-qasam estern id-differenzi bejn il-pajjiżi individwali għadhom sinifikanti. L-Istati Membri li għal żmien twil irreġistraw defiċits kbar fil-kont kurrenti għad għandhom pożizzjonijiet ta’ investiment internazzjonali netti negattivi kbar li jirrappreżentaw vulnerabbiltajiet, peress li dawn ġeneralment huma riflessi fi stokks kbar ta’ dejn privat jew tal-amministrazzjoni pubblika. Kif iddikjarat fir-Rapport dwar il-Mekkaniżmu ta’ Twissija 2019 adottat mill-Kummissjoni fl-20 ta’ Novembru 2018, pass xieraq fit-tnaqqis fl-ingranaġġ, ambjent propizju għat-tkabbir u l-inflazzjoni, u riformi kontinwi biex tiżdied il-produttività huma kruċjali għall-ibbilanċjar mill-ġdid b’suċċess fiż-żona tal-euro. Hija importanti wkoll dinamika favorevoli tad-domanda, u Stati Membri b’surplus kbir ikunu jikkontribwixxu wkoll għall-ibbilanċjar mill-ġdid jekk isaħħu l-kundizzjonijiet li jappoġġaw it-tkabbir fil-pagi filwaqt li jiġi rispettat ir-rwol tas-sħab soċjali kif ukoll l-investiment pubbliku u privat.
               
            
                  (2)
               
               
                  Li jkun hemm żieda fil-potenzjal tat-tkabbir fit-tul u li jingħelbu d-differenzi nazzjonali u reġjonali jirrikjedu żieda ikbar fir-rati ta’ parteċipazzjoni fis-suq tax-xogħol, riformi strutturali li jsaħħu t-tkabbir u investiment f’assi tanġibbli u mhux tanġibbli sabiex tiżdied il-produttività u l-innovazzjoni, b’mod partikolari f’dawk l-Istati Membri li l-potenzjal ta’ tkabbir tagħhom huwa evidentement aktar baxx mill-medja taż-żona tal-euro. Dan huwa importanti għat-tisħiħ tal-koeżjoni ekonomika, soċjali u territorjali fiż-żona tal-euro.
               
            
                  (3)
               
               
                  Konsistenza u bilanċ fit-taħlita tal-politika makroekonomika taż-żona tal-euro, inkluż politiki monetarji, fiskali u strutturali, huma kruċjali biex ikun żgurat tkabbir ekonomiku robust, inklużiv u sostenibbli. F’dawn l-aħħar snin, il-Bank Ċentrali Ewropew għamel użu minn għodod mhux konvenzjonali tal-politika monetarja biex iġib l-inflazzjoni lura lejn l-objettiv tal-inflazzjoni fuq terminu medju, filwaqt li jippromwovi t-tkabbir u l-ħolqien tax-xogħol. Huma meħtieġa politiki fiskali differenzjati b’mod xieraq u fokus fuq riformi strutturali sabiex it-tkabbir ikompli jiġi sostnut fuq terminu qasir u fit-tul.
               
            
                  (4)
               
               
                  It-tisħiħ tas-sostenibbiltà fiskali taż-żona tal-euro u l-Istati Membri taż-żona tal-euro jirrikjedi politiki nazzjonali differenzjati, li jirrispettaw bis-sħiħ il-Patt ta’ Stabbiltà u Tkabbir, b’kont meħud tal-ispazju fiskali u l-effetti konsegwenzjali fost il-pajjiżi. Il-koordinazzjoni tal-politiki fiskali nazzjonali abbażi tar-regoli fiskali komuni hija essenzjali għall-funzjonament tajjeb tal-Unjoni Ekonomika u Monetarja (UEM). Ir-regoli fiskali komuni huma mmirati lejn is-sostenibbiltà tad-dejn fil-livell nazzjonali, filwaqt li jiġi pprovdut spazju għal stabbilizzazzjoni makroekonomika. L-orjentament fiskali taż-żona tal-euro bħala medja baqa’ sostanzjalment newtrali fil-perijodu 2015-2018 u, abbażi tal-previżjoni tal-Kummissjoni, huwa mistenni li jsir kemxejn espansjonarju fl-2019, minkejja li l-prestazzjoni hija ogħla mill-potenzjal. Il-bini mill-ġdid tar-riżervi fiskali huwa partikolarment importanti fl-Istati Membri li għad għandhom livelli għoljin ta’ dejn pubbliku. B’dan titnaqqas ukoll il-vulnerabbiltà tagħhom għal skossi, u jippermetti l-funzjonament sħiħ tal-istabbilizzaturi awtomatiċi fil-fażi li jmiss ta’ reċessjoni. Iż-żieda fl-investiment pubbliku, b’mod partikolari fi Stati Membri bi spazju fiskali u livelli baxxi ta’ investiment pubbliku, tappoġġa t-tkabbir u l-ibbilanċjar mill-ġdid.
               
            
                  (5)
               
               
                  Ir-riformi strutturali fiskali jibqgħu kruċjali biex titjieb is-sostenibbiltà fiskali u jissaħħaħ il-potenzjal ta’ tkabbir ekonomiku. Il-funzjonament aħjar tal-oqfsa fiskali nazzjonali, il-ġestjoni tajba tar-reviżjonijiet tal-ispejjeż u l-akkwist pubbliku effettiv u trasparenti jistgħu jsaħħu l-effiċjenza u l-effettività tan-nefqa pubblika u l-kredibbiltà tal-politiki fiskali. Titjib fil-kompożizzjoni tal-baġits nazzjonali, kemm fuq in-naħa tad-dħul kif ukoll fuq in-naħa tan-nefqa, inkluż billi r-riżorsi jgħaddu lejn l-investiment, iżid l-impatt ta’ tkabbir tal-baġits pubbliċi u jżid il-produttività fit-tul. Is-simplifikazzjoni u l-immodernizzar tas-sistemi fiskali u l-indirizzar tal-frodi, tal-evażjoni u tal-evitar tat-taxxa, b’mod partikolari permezz ta’ miżuri kontra l-ippjanar aggressiv tat-taxxa, huma essenzjali biex is-sistemi fiskali jkunu iktar effiċjenti u ġusti. Il-garanzija li s-sistemi fiskali jiffavorixxu l-approfondiment tas-suq uniku u jinkoraġġixxu l-kompetizzjoni bejn l-impriżi hija fundamentali biex jitjiebu l-ambjent tan-negozju u r-reżiljenza taż-żona tal-euro u tal-ekonomiji tal-Istati Membri. Il-bażi komuni konsolidata għat-taxxa korporattiva tkun strumentali f’dan l-isforz.
               
            
                  (6)
               
               
                  Il-karatteristiċi strutturali u istituzzjonali tas-swieq tax-xogħol u tal-prodotti u amministrazzjonijiet pubbliċi li jaħdmu sew huma importanti għar-reżiljenza tal-Istati Membri taż-żona tal-euro. Strutturi ekonomiċi reżiljenti jipprevjenu li l-iskossi jkollhom effetti sinifikanti u dejjiema fuq id-dħul u l-provvista ta’ ħaddiema. Dawn l-istrutturi jistgħu jiffaċilitaw l-operat tal-politika fiskali u monetarja u jikkontrollaw diverġenzi, bir-riżultat li jinħolqu l-kundizzjonijiet għal tkabbir sostenibbli u inklużiv. Koordinazzjoni u implimentazzjoni aħjar tar-riformi strutturali, b’mod partikolari dawk preskritti fir-rakkomandazzjonijiet speċifiċi għall-pajjiż, jistgħu joħolqu effetti konsegwenzjali pożittivi bejn l-Istati Membri u jsaħħu l-effetti pożittivi fiż-żona tal-euro kollha. Ir-riformi li jżidu l-kompetizzjoni fis-swieq tal-prodott, jippromwovu l-effiċjenza fir-riżorsi u jtejbu l-ambjent tan-negozju u l-kwalità tal-istituzzjonijiet, b’mod partikolari l-effettività tas-sistema ġudizzjarja, irawmu reżiljenza ekonomika fiż-żona tal-euro u l-Istati Membri. Is-Suq Uniku, li wera li huwa mutur ewlieni tat-tkabbir u l-konverġenza bejn l-Istati Membri, għad għandu potenzjal konsiderevoli mhux sfruttat; u huwa meħtieġ progress għall-approfondiment tiegħu, partikolarment fis-servizzi, l-attivitajiet diġitali, l-enerġija u t-trasport, b’hekk jiġu ggarantiti implimentazzjoni tempestiva u infurzar aħjar tal-leġislazzjoni.
               
            
                  (7)
               
               
                  Il-Pilastru Ewropew tad-Drittijiet Soċjali jistabbilixxi 20 prinċipju għat-trawwim ta’ opportunitajiet indaqs u aċċess għas-suq tax-xogħol, kundizzjonijiet tax-xogħol ġusti u protezzjoni u inklużjoni soċjali. Ir-riformi li jippromwovu l-parteċipazzjoni fis-suq tax-xogħol, jappoġġaw tranżizzjonijiet ta’ suċċess tas-suq tax-xogħol, jippromwovu l-ħolqien ta’ impjiegi ta’ kwalità u jnaqqsu s-segmentazzjoni jistgħu jservu biex jagħtu spinta lit-tkabbir inklużiv, itejbu r-reżiljenza ekonomika u l-istabbilizzazzjoni awtomatika, inaqqsu l-inugwaljanzi, jindirizzaw il-faqar u l-esklużjoni soċjali, u jgħinu biex jiġu ffaċċati l-isfidi ta’ ekonomija li qed tinbidel. L-appoġġ individwalizzat għat-tiftix tal-impjiegi, it-taħriġ u r-rikwalifikazzjoni jistgħu jirriżultaw fl-attivazzjoni effettiva u tempestiva tan-nies qiegħda. L-aċċess għall-edukazzjoni u t-taħriġ ta’ kwalità għolja tul iċ-ċiklu kollu tal-ħajja huwa kruċjali u jirrikjedi investiment adegwat fil-kapital uman u l-ħiliet, b’mod partikolari għal persuni b’ħiliet baxxi. Tali riformi u investimenti jtejbu l-kapaċità għall-impjieg, l-innovazzjoni, il-produttività u l-pagi fuq medda ta’ żmien medju u twil, itejbu r-reżiljenza taż-żona tal-euro u jippromwovu l-inklużjoni soċjali u l-mobbiltà fl-Istati Membri u fiż-żona tal-euro kollha. Il-piż tat-taxxa fiż-żona tal-euro huwa relattivament għoli u partikolarment gravi fuq il-ħaddiema; it-trasferiment tagħha minn fuq ix-xogħol għal bażijiet tat-taxxa li huma inqas detrimentali għat-tkabbir, bħalma huma taxxi fuq il-proprjetà, il-konsum jew l-ambjent, jista’ jsaħħaħ il-provvista ta’ ħaddiema u d-domanda. Leġislazzjoni dwar il-protezzjoni tal-impjiegi trid tipprovdi kundizzjonijiet tax-xogħol ġusti u deċenti għall-ħaddiema kollha, speċjalment fid-dawl ta’ forom ġodda tal-impjieg u ta’ tipi ġodda ta’kuntratti, li għalkemm dawn iġibu magħhom opportunitajiet ġodda, jikkawżaw ukoll sfidi relatati mas-sigurtà tal-impjieg u mal-protezzjoni soċjali.
                  Sistemi ta’ protezzjoni soċjali effikaċi u sostenibbli huma wkoll kruċjali biex jiżguraw dħul adegwat u aċċess għal servizzi ta’ kwalità. Riformi tal-pensjonijiet u politiki dwar il-bilanċ bejn ix-xogħol u l-ħajja privata huma fatturi ewlenin ukoll biex titħeġġeġ il-parteċipazzjoni fis-suq tax-xogħol. Restrizzjonijiet mhux neċessarji fuq il-mobbiltà settorjali, ġeografika u tal-impjieg jistgħu jfixklu r-riallokazzjoni fl-Istati Membri u fiż-żona tal-euro kollha. L-involviment tas-sħab soċjali fir-riformi soċjali, tal-impjiegi u fir-riformi ekonomiċi relatati huwa kruċjali.
               
            
                  (8)
               
               
                  Għalkemm ir-robustezza tas-settur finanzjarju taż-żona tal-euro żdiedet mill-kriżi ‘l hawn, għad fadal vulnerabbiltajiet li jridu jiġu indirizzati. Id-dejn fis-settur privat għadu għoli, u s-sistemi fiskali għadhom jiffavorixxu d-dejn. Żidiet sostanzjali fir-rendiment tal-bonds sovrani jirriskjaw jieklu l-kapital tal-banek, fejn potenzjalment jista’ jwassal għal effetti konsegwenzjali negattivi fiż-żona tal-euro. Il-ħtieġa li jiġu adattati l-mudelli ta’ negozju tal-banek, l-ambjent b’rati tal-imgħax baxxi u ż-żieda fil-kompetizzjoni minn forom oħra ta’ finanzjament qed ikomplu jagħmlu pressjoni fuq il-profittabbiltà tal-banek. Kien hemm progress sostnut fit-tnaqqis tar-riskju, b’mod partikolari fuq it-tnaqqis tas-self improduttiv (NPL), u l-akkumulazzjoni tar-rekwiżiti minimi għal fondi proprji u obbligazzjonijiet eliġibbli. Madankollu, il-proporzjonijiet NPL nazzjonali li għadhom ħafna ogħla mill-medja taż-żona tal-euro jirrikjedu iktar sforzi kostanti. F’Marzu 2018 l-Kummissjoni ppreżentat pakkett ta’ tnaqqis tar-riskju kemm biex ikunu jistgħu jiġu indirizzati l-NPLs li jifdal kif ukoll biex tevita l-akkumulazzjoni futura tagħhom. Il-pakkett bankarju ta’ Novembru 2016, li għandu l-għan li jkompli jnaqqas ir-riskji permezz tal-implimentazzjoni ta’ standards miftiehma internazzjonalment dwar bafers kapitali, is-subordinazzjoni tal-obbligazzjonijiet u l-likwidità fil-banek, b’mod li jippreserva l-bilanċ tal-kompromess tal-Kunsill, huwa importanti għal aktar progress lejn it-tnaqqis tar-riskju u b’hekk lejn il-kondiviżjoni tar-riskju.
                  Wara ksur serju tar-regoli kontra l-ħasil tal-flus, il-Kummissjoni pproponiet miżuri biex tissaħħaħ l-Awtorità Bankarja Ewropea u l-kooperazzjoni superviżorja biex jissaħħaħ l-infurzar tal-qafas regolatorju f’dan il-qasam. Sar progress sinifikanti fit-twaqqif tal-Unjoni Bankarja, inkluż permezz tal-ftehim reċenti dwar l-operazzjonalizzazzjoni ta’ garanzija ta’ kontinġenza komuni għall-Fond Uniku ta’ Riżoluzzjoni; iżda sa issa għadha mhix lesta. Hemm limitazzjonijiet fl-istruttura attwali għall-forniment ta’ likwidità f’riżoluzzjoni u n-nuqqas ta’ skema komuni ta’ assigurazzjoni tad-depożiti u ta’ garanzija ta’ kontinġenza komuni għall-Fond Uniku ta’ Riżoluzzjoni, li jxekklu l-kapaċità tal-Unjoni Bankarja biex taqta’ r-rabta bejn il-banek u s-sovrani.
               
            
                  (9)
               
               
                  Biex tissaħħaħ l-arkitettura tal-UEM jeħtieġ li bħala prijorità jitlestew l-Unjoni Bankarja u l-Unjoni tas-Swieq Kapitali, iżda wkoll li tittieħed azzjoni rigward l-elementi l-oħra kollha tad-dikjarazzjoni tas-Summit tal-Euro tal-14 ta’ Diċembru 2018. F’Diċembru 2017 u Mejju 2018 il-Kummissjoni ppubblikat ġabra ta’ proposti dwar passi addizzjonali biex titlesta l-UEM, inkluż Funzjoni Ewropea ta’ Stabbilizzazzjoni tal-Investimenti u Programm għas-Sostenn tar-Riformi (proposti fil-kuntest tal-Qafas Finanzjarju Pluriennali). Il-proposti huma bbażati fuq id-dokument ta’ riflessjoni dwar l-approfondiment tal-UEM ta’ Mejju 2017 u r-Rapport tal-Ħames Presidenti ta’ Ġunju 2015. Fis-Summit tal-Euro tat-13-14 ta’ Diċembru 2018, ittieħdu deċiżjonijiet fir-rigward tal-Unjoni Bankarja u l-iżvilupp ulterjuri tal-MES, li l-mexxejja fis-Summit tal-Euro qablu li ser ikun il-fornitur tal-garanzija ta’ kontinġenza komuni għall-Fond Uniku ta’ Riżoluzzjoni (SRF) sa mhux aktar tard minn tmiem il-perijodu ta’ transizzjoni.
                  Ser titkompla l-ħidma biex jitħejjew l-emendi meħtieġa għat-Trattat dwar il-MES (inkluż il-garanzija ta’ kontinġenza komuni għall-Fond Uniku ta’ Riżoluzzjoni), abbażi tal-dokument dwar il-kondizzjonijiet (term sheet) approvat mill-mexxejja fis-Summit tal-Euro. Il-garanzija ta’ kontinġenza ser tiġi introdotta aktar kmieni, dment li jkun sar biżżejjed progress fit-tnaqqis tar-riskju li għandu jiġi vvalutat fl-2020. Il-ħidma ser tkompli fl-ewwel nofs tal-2019, b’mod partikolari permezz tal-istabbiliment ta’ grupp ta’ livell għoli dwar l-Iskema Ewropea ta’ Assigurazzjoni tad-Depożiti (EDIS) u permezz ta’ aktar ħidma dwar l-istruttura għal provvediment ta’ likwidità f’riżoluzzjoni. Il-ħidma ser tkompli wkoll fuq id-disinn, l-arranġamenti tal-implimentazzjoni u l-iskeda taż-żmien tal-istrument baġitarju għall-konverġenza u l-kompetittività taż-żona tal-euro, u fuq bażi volontarja, għall-Istati Membri mhux taż-żona tal-euro li jipparteċipaw fil-Mekkaniżmu tar-Rati tal-Kambju (ERM II). Il-karatteristiċi tal-istrument ser jintlaħaq qbil dwarhom f’Ġunju 2019. L-istrument ser jiġi adottat f’konformità mal-proċedura leġislattiva, kif previst mit-Trattati, abbażi tal-proposta rilevanti tal-Kummissjoni, li tiġi emendata jekk meħtieġ. Dawn ir-riformi kollha jistgħu jikkontribwixxu għat-tisħiħ tar-rwol internazzjonali tal-euro, b’tali mod li jrenduh iktar adegwat għar-rilevanza ekonomika u finanzjarja globali taż-żona tal-euro. Huwa importanti li jiġu diskussi b’mod miftuħ u trasparenti fil-konfront tal-Istati Membri li mhumiex fiż-żona tal-euro, b’rispett sħiħ għas-suq intern tal-Unjoni.
               
            
                  (10)
               
               
                  Il-Kumitat tal-Impjiegi u l-Kumitat tal-Protezzjoni Soċjali ġew ikkonsultati dwar l-aspetti relatati mal-impjiegi u l-aspetti soċjali ta’ din ir-Rakkomandazzjoni,
               
            B’DAN JIRRAKKOMANDA li, fil-perijodu 2019-2020, l-Istati Membri taż-żona tal-euro jieħdu azzjoni b’mod individwali u kollettiv fil-Grupp tal-Euro sabiex:
      
                  1.
               
               
                  Japprofondixxu s-Suq Uniku, itejbu l-ambjent tan-negozju u l-kwalità tal-istituzzjonijiet, u jsegwu riformi fis-swieq tal-prodotti u tas-servizzi li jżidu r-reżiljenza. Inaqqsu d-dejn estern u jsegwu riformi intiżi biex tiżdied il-kompetittività partikolarment permezz tal-produttività fl-Istati Membri taż-żona tal-euro b’defiċits fil-kont kurrenti jew b’livelli għolja ta’ dejn estern u jsaħħu l-kundizzjonijiet li jsostnu t-tkabbir tal-pagi b’mod li jirrispetta r-rwol tas-sħab soċjali. Jimplimentaw miżuri li jrawmu l-investiment fi Stati Membri taż-żona tal-euro b’surplus kbir fil-kont kurrenti.
               
            
                  2.
               
               
                  Filwaqt li jsegwu politika b’mod li jirrispetta bis-sħiħ il-Patt ta’ Stabbiltà u Tkabbir, jappoġġaw investiment pubbliku u privat u jtejbu l-kwalità u l-kompożizzjoni tal-finanzi pubbliċi. Il-bini mill-ġdid tal-buffers fiskali, speċjalment fl-Istati Membri taż-żona tal-euro b’livelli għoljin ta’ dejn pubbliku. Jappoġġaw u jimplimentaw azzjonijiet tal-UE fil-ġlieda kontra l-ippjanar aggressiv tat-taxxa.
               
            
                  3.
               
               
                  Jittrasferixxu t-taxxi li huma imposti fuq ix-xogħol u jsaħħu s-sistemi tal-edukazzjoni u t-taħriġ u l-investiment fil-ħiliet. Itejbu l-effettività tal-politiki attivi tas-suq tax-xogħol li jappoġġaw it-tranżizzjonijiet ta’ suċċess tas-suq tax-xogħol. Jippromwovu l-ħolqien ta’ impjiegi ta’ kwalità u jindirizzaw is-segmentazzjoni tas-suq tax-xogħol. Jiżguraw sistemi adegwati u sostenibbli tal-protezzjoni soċjali fiż-żona tal-euro kollha.
               
            
                  4.
               
               
                  Jagħtu bidu għall-operat tal-garanzija ta’ kontinġenza għall-SRF u jantiċipawh, dment li jkun sar biżżejjed progress fit-tnaqqis tar-riskju. Tkompli l-ħidma dwar l-EDIS, b’mod partikolari bit-twaqqif ta’ grupp ta’ ħidma ta’ livell għoli. Isaħħu l-qafas regolatorju u superviżorju Ewropew. Jaħdmu aktar favur soluzzjonijiet biex jingħelbu l-limitazzjonijiet fl-istruttura attwali għall-forniment ta’ likwidità f’riżoluzzjoni. Jippromwovu t-tnaqqis ordnat fl-ingranaġġ ta’ stokks kbar ta’ dejn privat. Ikomplu jnaqqsu b’mod rapidu l-livell ta’ self improduttiv fiż-żona tal-euro u jipprevjenu l-akkumulazzjoni ta’ tali self, inkluż billi titneħħa l-predispożizzjoni favur id-dejn fit-tassazzjoni. Jagħmlu progress ambizzjuż fl-Unjoni tas-Swieq Kapitali.
               
            
                  5.
               
               
                  Jagħmlu progress rapidu fir-rigward tal-approfondiment tal-UEM, abbażi tad-dikjarazzjoni tas-Summit tal-Euro tal-14 ta’ Diċembru 2018, anki bil-ħsieb li jissaħħaħ ir-rwol internazzjonali tal-euro, filwaqt li jitqiesu l-proposti tal-Kummissjoni u l-inizzjattivi tal-Istati Membri, b’rispett sħiħ tas-suq intern tal-Unjoni u b’mod miftuħ u trasparenti fil-konfront ta’ Stati Membri mhux taż-żona tal-euro.
               
            
         Magħmul fil-Lussemburgu, id-9 ta’ April 2019.
         
            
               Għall-Kunsill
            
            
               Il-President
            
            G. CIAMBA
         
      
      
         (1)  ĠU L 209, 2.8.1997, p. 1.
      
         (2)  ĠU L 306, 23.11.2011, p. 25.